ΓΡΑΠΤΗ ΕΡΩΤΗΣΗ E-0834/98

υποβολή: Francisca Sauquillo Pérez del Arco (PSE) προς το Συμβούλιο

(31 Μαρτίου 1998)

Θέμα: Αναγνώριση του τίτλου του τεχνολόγου μηχανικού για την πρόσβαση σε θέσεις της ευρωπαïκής δημόσιας διοίκησης της κατηγορίας A/LA

Έχοντας υπόψη το γεγονός ότι οι διαφορές μεταξύ των εθνικών εκπαιδευτικών συστημάτων έχουν ως συνέπεια την εμφάνιση διακρίσεων μεταξύ των υπηκόων των κρατών μελών όσον αφορά την πρόσβασή τους σε θέσεις της ευρωπαϊκής δημόσιας διοίκησης της κατηγορίας A/LA, επηρεάζοντας ιδιααίτερα τους ισπανούς τεχνολόγους μηχανικούς,

πιστεύει το Συμβούλιο ότι θα πρέπει να εναρμονισθεί η αναγνώριση τίτλων της ανώτερης και ανώτατης εκπαίδευσης, ώστε να μην παρουσιάζονται τέτοια φαινόμενα όσον αφορά την πρόσβαση σε θέσεις της ευρωπαϊκής δημόσιας διοίκησης της κατηγορίας A/LA;

Γνωρίζει το Συμβούλιο ότι αποτελούν θύματα διακρίσεων οι ισπανοί τεχνολόγοι μηχανικοί, για τους οποίους δεν είναι δυνατή η συμμετοχή σε διαγωνισμούς για θέσεις του είδους αυτου εξαιτίας της ονομασίας του ακαδημαϊκού τους τίτλου, χωρίς να να υφίστανται στην πραγματικότητα διαφορές όσον αφορά την επαγγελματική κατάρτιση που προϋποθέτει η απόκτηση του προαναφερθέντος τίτλου;

Απάντηση

(3 Νοεμβρίου 1998)

Το Συμβούλιο διαχειρίζεται την πολιτική προσλήψεων τηρώντας τις διατάξεις του κανονισμού υπηρεσιακής κατάστασης (και ιδίως το άρθρο 27), που ορίζει ότι το σύστημα προσλήψεων της κοινοτικής δημόσιας διοίκησης "πρέπει να εξασφαλίζει στο όργανο τη συνεργασία υπαλλήλων που κατέχουν τα πιο υψηλά προσόντα ικανότητας, αποδόσεως και ακεραιότητας...", και τούτο χωρίς διακρίσεις και αφού ληφθούν υπόψη τα διαφορετικά εκπαιδευτικά συστήματα των κρατών μελών.

Για την πρόσληψη στην κατηγορία A/LA της κοινοτικής δημόσιας διοίκησης, το Συμβούλιο απαιτεί από τους υποψηφίους να κατέχουν πανεπιστημιακά διπλώματα πλήρους κύκλου, ή ισοδύναμα. Οι προκηρύξεις διαγωνισμών περιέχουν, άλλωστε, έναν "οδηγό για τους υποψηφίους", ο οποίος στο μέρος το σχετικό με τις σπουδές και τα διπλώματα, αναφέρει ότι "το επίπεδο των σπουδών που έχει ολοκληρώσει ο υποψήφιος ελέγχεται και αξιολογείται απο την εξεταστική επιτροπή και, ενδεχομένως, από ειδικούς του εκπαιδευτικού συστήματος του κράτους του οποίου είναι υπήκοος ο υποψήφιος". Όσον αφορά το ισπανικό δίπλωμα "τεχνολόγου μηχανικού", το οποίο αφορά η ερώτηση του αξιότιμου μέλους του Κοινοβουλίου, πρόκειται για πανεπιστημιακό δίπλωμα κύκλου μικρής διαρκείας και, γιάυτό το λόγο, οι κάτοχοι τέτοιου διπλώματος δεν γίνονται δεκτοί στους διαγωνισμούς της κατηγορίας Α/LA του Συμβουλίου. Ο κανόνας αυτός εφαρμόζεται σε όλους τους υποψηφίους όλων των κρατών μελών που κατέχουν ισότιμα διπλώματα, και οι οποίοι αντιμετωπίζονται με τον ίδιο τρόπο όσον αφορά τη συμμετοχή τους στους διαγωνισμούς της κατηγορίας A/LA του Συμβουλίου.

Λαμβάνοντας υπόψη την ανεξαρτησία τόσο της κοινοτικής δημόσιας διοίκησης όσο και εκείνης των κρατών μελών, το Συμβούλιο επιθυμεί να επιστήσει την προσοχή του αξιότιμου μέλους του Κοινοβουλίου στο γεγονός ότι το εν λόγω δίπλωμα δεν δίνει πρόσβαση ούτε στην αντίστοιχη προς την κατηγορία Α, κατηγορία της ισπανικής δημόσιας διοίκησης, η οποία απαιτεί την κατοχή διπλώματος κύκλου μακράς διαρκείας ("licenciatura o equivalente").